
Janice Maynard

Hjertets hemmelighet

Oversatt av Katja Karlsen


Kjære leser.

Mannen min og jeg bor like ved Great Smoky Mountains nasjonalpark. Der går vi på tur, ser etter markblomster, får øye på bjørner, og hvert år minner vi oss selv på hvor heldige vi er som har en slik perle i nærheten. Men om vi ble nødt til å velge et annet kjært sted, ville det utvilsomt være Wyoming, med sine to store nasjonalparker.

Handlingen i den aller første Harlequin-boken min var lokalisert i Wyoming, og nå, noen-og-førti bøker senere, har jeg vendt tilbake til denne ikoniske settingen. Det er noe vilt og utemmet over denne tynt befolkede delstaten – og følgelig passer stedet godt til en ekte cowboyhelt. Hvis du ikke kan dra på biltur i sommer, så stikk innom biblioteket og reis litt fra godstolen. Wyomings underverker venter på deg!

Janice Maynard


Til Charles, verdens beste reisekamerat. De flotteste opplevelsene har vi fortsatt i vente! 


1

Var det mulig å dra hjem til et sted du aldri egentlig hadde hørt til?

India Lamont tok opp den overdimensjonerte vesken og håndbagasjen og gikk ut av det lille flyet og inn i den rå vinden, som var vanlig i begynnelsen av januar. Jackson Hole/JAC var den eneste kommersielle flyplassen i landet som lå inne i en nasjonalpark. Grand Teton-fjellenes piggete snødekte topper fanget øyeblikkelig oppmerksomheten hennes der de antok enorme proporsjoner over den beskjedne bygningen.

I likhet med mannen India hadde kommet for å møte, var fjellkjeden i Wyoming skarp, utilgjengelig og farlig.

Hun dro sammen jakkeslagene og gikk ned trappen mot rullebanen. I dag hadde hun flydd fra LaGuardia til Atlanta til Salt Lake City og til slutt til Jackson Hole. Hun var sliten og urolig og langt fra sikker på om hun gjorde det riktige.

Farris hadde villet at hun skulle komme direkte til huset, men India hadde gjort innvendinger. Hun hadde bestilt rom i to netter på Wort Hotel. Hun hadde insistert på at dette første møtet måtte skje på nøytral grunn. Hvis Farris forsto motivene hennes, ville han ikke vise det. Meldingene hans hadde vært korte og konsise. Han skulle møte henne til frokost klokka ni neste morgen.

India håpet at det var andre gjester til stede slik at situasjonen ikke kom ut av kontroll. Eksmannen var ganske så vant til å få det som han ville. Men India ville ikke la seg presse. Hun hadde spørsmål, og hun ville teste humøret hans før hun gikk med på en plan som gjorde at hun havnet under hans tak i minst tre måneder.

Det å ta shuttlebussen fra flyplassen og inn til Jackson var et nødvendig onde. Flyplassen lå femten kilometer nordover, rett ved siden av hovedveien mot Yellowstone nasjonalpark. På en solfylt sommerdag var kjøreturen et postkort verdig. I dag malte det lave skydekket og snøføykene landskapet i illevarslende ensfargede skygger.

India kjempet seg opp busstrinnene med den digre kofferten og to mindre gjenstander, fikk plassert dem og installerte seg i setet sitt med et sukk. Hvis hun hadde takket ja til Farris sin foretrukne plan, ville en privatbil ha hentet henne på flyplassen. Hun hadde avslått.

Da hun endelig kom frem til hotellobbyen, sto den nydelige julepynten fullstendig i kontrast til humøret hennes. To ansatte var i ferd med å ta den ned. Jula var over.

Mens andre forberedte nyttårsforsettene sine, var India i ferd med å ta et steg som kanskje ville ødelegge henne. Dette var ikke slik hun ønsket å begynne et nytt år.

Hun sjekket inn i resepsjonen og ble lettere forvirret over at rommet hadde blitt oppgradert til en suite. Var dette Farris sitt verk, eller var hun paranoid nå? Noen få minutter etter åpnet pikkoloen døren til 106B, satte fra seg bagasjen og tok imot driksen med et nikk.

Etter det var India alene med tankene sine.

Telefonen var fremdeles i flymodus – med hensikt. Nå endret hun motvillig innstillingen og rykket til av alle plingelydene fra tekstmeldingene som røste inn. Bestevenninnen hennes, Nancy, ville vite om hun hadde kommet trygt frem. India sendte et bekreftende svar.

Fire av meldingene var fra Farris. Han forlangte informasjon. Hun bestemte seg for å overse dem, men innså at han nok bare ville fortsette å sende meldinger. Hun sendte et enkelt svar tilbake:

Jeg møter deg i spisesalen på hotellet i morgen tidlig klokka ni.

Hun kunne nærmest se ham gnisse tenner mens kjeven ble hard som betong, og de blå øynene glimtet av sinne.

Synd for ham. Han hadde ingen makt over henne lenger.

Mens hun pakket ut de få tingene hun trengte for natten, var strømmen av minner umulig å skru av. Hun og Farris hadde vært kjærester i seks måneder, mann og kone i knappe tre år og deretter skilt i et halvt tiår.

Livet var hennes eget nå. Hun hadde kommet seg videre. Farris var bare et feilgrep fra ungdomstiden. Under den sviende spruten fra den varme dusjen var det ingen som kunne se om de våte kinnene hennes var dekket like mye av salte tårer som av vann. Hun kunne si til seg selv at smerten og sorgen hørte fortiden til. Men hjertet kjente sannheten.

Hun var fremdeles sårbar når Farris var involvert. Forferdelig sårbar. Trikset var å ikke la ham få greie på det. Hvis han registrerte noen som helst svakhet, ville han utnytte den. Det var slik han hadde lagt seg opp en formue på aksjer. Det var slik han slukte småbedrifter som godteri. Det var slik han opererte. Punktum.

Da hun var tørr, varm og med teppene over seg i en forunderlig behagelig seng, gjespet hun og søkte ro. Morgendagen kom til å bli vanskelig. Enten ville hun dra hjem sammen med Farris, eller så ville hun gå om bord i et fly tilbake til New York.

Hun sa til seg selv at hun hadde et valg. Ingen kunne tvinge henne til å bli værende.

Denne innvendige forsikringen var ingen forsikring i det hele tatt.

*

Neste morgen tok India på seg maskara med skjelvende hånd. Grønnbrune øyne stirret tilbake fra speilet. Kinnene var bleke. Mørke flekker under de nedre øyenvippene vitnet om en natt med dårlig søvn. Som oftest brukte hun ikke mye sminke, men i dag var det bedre å ta på for mye enn for lite. Hun skulle ikke la Farris få merke at hun var opprørt.

Det blonde håret rakte henne til haken nå. Farris hadde likt at det var langt, så for å ergre en mann som aldri kom til å se resultatet, hadde hun holdt det kort.

Det var bare én årsak til at hun hadde reist så langt. Dottie. Dorothy Quinn. Moren til Farris. Dottie hadde vært til stor trøst da India var gift med Farris. Da Farris hadde spurt, hadde India kommet for å hedre dette forholdet. For å høre hva han hadde å si. Dottie var syk. Hun trengte selskap.

Om India kunne eller ville bli værende, gjensto å se. Mye hvilte på denne samtalen hun skulle ha med eksen sin, ansikt til ansikt.

Hun stoppet opp i gangen like utenfor spisesalen og roet pusten. Det var ingen som ventet her. Da hun tittet rundt hjørnet, forsvant luften ut av henne. Farris hadde allerede satt seg.

Herfra så hun trekkene hans i profil – klassiske og pene, bortsett fra kulen på neseryggen.

India skar grimaser da hun merket at hennes tidligere mann ikke var alene. Moren satt sammen med ham. Hvis han trodde det skulle avgjøre saken, tok han feil. India skulle ikke falle for følelsesmessig utpressing.

Da hun hadde fått smilet ordentlig på plass, gikk hun inn i rommet, snakket med den unge mannen på podiet og ble ført til et firemannsbord. Ettersom de bare var tre, plasserte hun den store vesken sin på stolen som var til overs.

Dorothy Quinn spratt opp og ga India en god klem. «Jeg er så glad for å se deg», ropte hun ut. Moren til Farris var liten og rund.

Den varme mottagelsen ga India klump i halsen. «Hei, Dottie», sa hun stille mens hun tittet på motstanderen sin over kvinnens grå krøller.

Farris hadde reist seg i samme øyeblikk. Den naturlige høfligheten hans polerte de skarpe kantene. Han fulgte med på det følelsesladde gjensynet med et smalt safirblått blikk. Uten å smile. Utilnærmelig. Det blanke mørke håret skinte som ravnene i parken.

Da alle hadde satt seg igjen, tok kelneren opp bestillingen. Så kikket Dottie seg rundt i rommet. «Jeg må en rask tur på toalettet. Dere ungdommer kan oppdatere hverandre på det som er nytt.»

Så snart kvinnen var utenfor hørevidde, angrep India. «Du sa at planen din var hemmelig», sa hun med lav stemme. «Dette er ikke rettferdig. Du forsøker å trenge meg opp i et hjørne, men det kommer ikke til å fungere. Jeg kan fremdeles velge å dra min vei. Dottie vil nok forstå.»

Farris løftet det ene øyenbrynet. «Vil hun det?» sa han langsomt. «Dessuten er det ikke min feil. Mor så meldingen på telefonen min i går. Jeg ble nødt til å fortelle henne sannheten. Hvis du hadde ringt meg da du landet, slik jeg ba deg om, kunne jeg ha advart deg.»

India trodde ikke et eneste ord av den glatte forklaringen hans. «Nøyaktig hva sa du til henne?»

Han trakk på skuldrene. «At du skulle komme på et kort besøk. Jeg tenkte du selv fikk bestemme om du vil knuse hjertet hennes eller ikke.»

Meningen var å gi India dårlig samvittighet. Men hun lot seg ikke hisse opp. For mye sto på spill.

Før de fikk fortsatt den anstrengte samtalen, kom Dottie tilbake, og hun strålte. «Å, er ikke dette fint?»

Like etter kom maten. Alle hev ivrig innpå, India også, til tross for at nervene hennes sto på høykant. Ventetiden mellom flyene i går hadde vært på en snau time. Det hadde ikke vært tid til noe ordentlig måltid. Hun hadde overlevd på peanøtter og saltstenger, og nå sultet hun halvt i hjel.

Dotties opprømte prating fylte de stille stundene. India svarte når det var nødvendig, men hun brukte tiden på å studere de to ledsagerne, spesielt Farris. Hun hadde forventet at han skulle se eldre ut. Kanskje hadde hun håpet at han skulle se sliten og lite attraktiv ut. India var tjueni, mens Farris var åtte år eldre enn henne.

Bortsett fra et par sølvgrå hårstrå ved tinningene var han likedan. Håpløst sexy og vakker, men umulig å nå frem til.

Dottie var en helt annen sak. Hun var så tydelig begeistret at ansiktet lyste av glede. På tross av dette så India tegn til dårlig helse. For litt siden hadde kvinnen vært andpusten da hun kom tilbake fra toalettet. Hun var gusten i huden, og de små hendene var hovne.

Det eneste India hadde klart å få ut av Farris under den ene korte telefonsamtalen, var at Dottie var alvorlig syk. India ble nødt til å forlange mer informasjon.

I samme øyeblikk visste hun at hun måtte bli der. Dottie var så nær en mor som India hadde kommet i voksen alder. Hennes egne foreldre hadde blitt drept i en bilulykke da India var femten. Noen år senere, da India og Farris giftet seg, hadde Dorothy Quinns ektefølte glede over sin nye svigerdatter blitt balsam for Indias ensomme sjel.

Hun strakte seg over bordet og tok hånden til hennes. «Dottie», sa hun. «Farris forteller meg at han kommer til å reise en god del de neste månedene. Han vil ikke at du skal føle deg ensom, og det vil ikke jeg heller. Så derfor kommer jeg til å bli her en stund, hvis det er i orden for deg.»

Dottie måpte. Blikket hennes spratt fra India til sønnen og tilbake igjen. «Du er ikke bare på besøk?»

India smilte vennlig.

Dorothys øyne fyltes med tårer. Hun trykket hånden til India. «Det finnes ikke noe jeg heller vil. Men hva med jobben din? De klarer seg nok ikke uten deg så lenge.»

«Tja …» India nølte og var klar over at Farris var like interessert i svaret som det moren var. India hadde studert kommunikasjon. Da hun og Farris til slutt hadde separert seg, hadde hun takket nei til økonomisk støtte fra ham. Men hun hadde tillatt ham å gjøre én ting. Han hadde spurt en venn i New York om å legge inn et godt ord for India ved et av byens TV-selskaper. I begynnelsen tok hun nattskiftet og avsluttet arbeidsøktene som nyhetsanker på luften fra fem til seks om morgenen.

Arbeidstiden var brutal, men hun hadde vennet seg til det. Andre muligheter hadde dukket opp og nå var arbeidstiden mer normal.

Sjefen hadde blitt rasende da hun sa at hun antagelig kom til å trenge permisjon. På ubestemt tid. Han hadde truet og godsnakket. Men India sto fast på sitt, selv om hun visste at jobben sannsynligvis ikke lenger ville være der når hun kom tilbake.

Fraværet skadet kanskje ikke karrieren hennes. Hun hadde blitt tilbudt andre jobber de siste månedene. Når hun omsider vendte tilbake til New York, var det kanskje tid for å prøve noe nytt uansett.

«Jeg tar meg litt fri», sa hun rolig og smilte til Dottie. «Jobb er jobb, men du er familie.»

Dottie tok forklaringen for god fisk, men Farris rynket øyenbrynene. Han hadde bedt henne komme. Kanskje han trodde hun ikke kom til å bli der særlig lenge.

Det var umulig å lese blikket hans. «Er du sikker?»

«Jeg er sikker.»

De gjorde seg ferdige med måltidet selv om India hadde en ubehagelig følelse i magen. Hun hadde sett for seg at hun skulle stille Farris en rekke spørsmål og så ta seg et døgn for å tenke over saken. Istedenfor hadde han tvunget henne. Om det var med vilje eller ei, spilte ingen rolle. Dottie trengte henne. India ble værende. Inntil videre.

Etter å ha betalt regningen reiste Farris seg. «Mor, kanskje du kan gå opp på rommet sammen med India og hjelpe henne med å pakke?» Han tittet på India. «Jeg måtte parkere flere kvartaler unna. Jeg skal kjøre bilen foran søylegangen og hente dere der.»

«Selvfølgelig.»

I heisen og på rommet pratet Dottie i vei. Heldigvis var samtalen av det enklere slaget og krevde lite fra India, som lett samlet sammen de få tingene sine. Så kontaktet hun resepsjonen. Etter at hun klikket igjen kofferten, tok hun den og håndbagasjen og kastet vesken over skulderen sin. «Klappet og klar», sa hun. «Jeg har avbestilt den andre natten, og jeg sjekket ut via telefonen. Så da kan vi gå til bilen.»

Nede sto Farris og ventet. Han tok veskene til India og la dem i bagasjerommet på en nyere Mercedes. «Hvor er pickupen?» spurte hun på spøk. Den Farris hun kjente, likte å farte omkring på ranchen på hesteryggen eller – når det trengtes – i en sekssylindret SUV full av gjørme.

Til å begynne med hadde hun pleid å bli sjokkert over å se den glatte, sofistikerte forretningsmannen forvandle seg til en cowboy. Med tiden hadde hun forstått at Farris var begge deler. Han lot ikke som om han var den ene eller andre. Han prøvde seg på hesteoppdrett og hadde en beskjeden flokk med kveg. Av og til tenkte hun at han var lykkeligst her i Wyoming.

Bare ikke sammen med henne.

Nå var de på vei nordøstover mot ranchen Aspenglow. Farris hadde kjøpt eiendommen det første året de var gift. En aldrende Hollywood-stjerne hadde lagt stedet ut for salg, og ettersom Farris allerede hadde lagret nummeret til en eiendomsmegler i Jackson på telefonen sin, hadde han klart å slå kloa i den før noen andre fikk sjansen.

Det hadde medført å betale ti prosent over prisantydning, men Farris blunket ikke engang. Når det var noe han ville ha, kastet han seg rundt.

Ranchen strakte seg over flere kilometer. Alt hadde blitt oppdatert, fra gjerder til veier til det storslagne ranchhuset, som lå på en smal åskam. Det var bygget av tømmer, stein og glass, og med sine 750 kvadratmeter var byggverket med enorme vinduer mot Tetonfjellene et spektakulært skue.

Innvendig var huset likevel hjemmekoselig og varmt.

Da ekteskapet tok slutt, hadde India sørget nesten like mye over å måtte dra fra dette stedet som det å miste mannen og svigermoren.

En gang i tiden hadde dette vært hjemmet hennes. Nå var hun en utenforstående, en som var på besøk. Hun hadde ikke forventet at det skulle gjøre så vondt.

Dottie ga henne liten tid til å dvele ved følelser. «Du får det blå rommet på forsiden, nær hovedsoverommet.»

Fra øyekroken så India Farris rykke til og stivne. «Mor», sa han, «gjesterommet med kingsizen er mye større.»

Den bitte lille moren hans viftet avfeiende. «Men der er det ingen utsikt, søte gutten min.»

Søte gutten min? India fikk lyst til å smile. Men hun holdt seg alvorlig. «Jeg blir nok fornøyd uansett», sa hun.

Det var ingen hemmelighet hvorfor Farris var misfornøyd. For én gangs skyld var India enig med ham. Det nydelige blå rommet lå altfor nært hovedsoverommet og sengen som India og Farris hadde delt. Hun ville ha satt pris på mer avstand til husets herre, men hun kunne ikke protestere uten at han skjønte at nærværet hans og minnene fremdeles påvirket henne mer enn de burde.

Så snart Farris hadde satt fra seg veskene til India i det nye rommet hennes, forsvant han og lot de to kvinnene bli igjen for å prate mens India la eiendelene sine i et nydelig antikt eikeskap. Den matchende kommoden var større enn hun trengte. Hun hadde kun tatt med seg det mest nødvendige siden hun på ingen måte hadde vært sikker på om hun kom til å bli værende.

Nå ble hun nødt til å be Nancy om å dra til leiligheten hennes og pakke en eske eller to og sende dem til den andre siden av landet. India hadde bare tatt med seg det mest nødvendige av vinterklær. Hun ville uten tvil trenge mer. Og hvis hun ble værende til våren, så …

Den tankerekken stanset hun brått. Om hun skulle overleve dette besøket, ble hun nødt til å leve i nuet. Ikke se seg tilbake. Ikke se forover. Oppgaven hennes var å få Dottie til å føle seg vel, trygg og glad.

Svigermoren satte seg i den nydelige gyngestolen, som matchet det andre møblementet. Hun smilte ettertenksomt. «Har du vært lykkelig i New York, India?» Spørsmålet kom overraskende. Det var ingen hemmelighet at Dottie hadde vært helt fra seg da sønnen hennes og India skilte seg. Hva var det hun fisket etter?

India fikk frem et smil. «Selvfølgelig er jeg det. Jeg vokste opp i Jersey. For en som meg er det nesten som en drøm å ha leilighet i New York og jobb i et stort TV-selskap.»

«Jeg har sett showet ditt på nettet», sa Dottie. «Du er veldig dyktig.»

«Takk.»

Det ble stille, ubehagelig … tungt.

Dottie sukket. «Da jeg hørte at du kanskje skulle komme på besøk, håpet jeg at du og Farris kunne …»

India løftet hånden for å stoppe ekssvigermoren. «Nei, Dorothy. Ikke begynn. Jeg er her for din skyld. Ikke se på dette som noe annet. Farris kommer til å være mye på farten, og han ville at du skulle ha selskap.»

«Barnevakt», sa Dottie trist.

«Nei, absolutt ikke», løy India. «Men du kjenner Wyoming om vinteren. Kaldt og mørkt og ensomt. Været kan bli livsfarlig. Han ønsker ikke å måtte bekymre seg for deg.» India stoppet opp og la armene rundt midjen sin og følte seg plutselig deprimert og usikker på valgene sine. «Jeg vet at vi skuffet deg da vi skilte oss, Dottie. Men ingenting har endret seg i mellomtiden. Hva med at du og jeg har noe flotte uker sammen og prøver å ikke tenke på noe annet? Kan du klare det?»

Dottie rynket på nesen. «Greit», sa hun. «Ingen romantikk. Skjønner.»

India satte pris på den humoristiske tonen og gikk bort og ga henne en god klem. «Jeg er glad i deg, Dorothy Quinn. Og jeg har savnet deg veldig.»

«Jeg er glad i deg også, dattera mi.»

Det sved i øynene til India. «Skal vi gå oss en tur? Sola titter frem.»

Plutselig så Dottie eldre ut enn hun var. Det var som om hun hadde blitt gammel rett foran øynene på India. «Det er tid for at jeg tar en blund», sa hun svakt og andpustent. «Jeg ser deg til middag, kjære.»

India var plutselig alene og følte at hun hadde mislyktes med oppgaven før hun i det hele tatt hadde begynt. Hun måtte snakke med Farris, jo før jo heller. Men hun turte ikke gå og lete etter ham. Han var som en fremmed nå, og oppførte seg fjernere og kaldere enn noen gang. Hvis de to skulle ta seg av Dottie i tospann, måtte de komme til en slags enighet.

Det var umulig å ikke huske de månedene hun hadde bodd her. I begynnelsen hadde hun og Farris fremdeles vært i bryllupsreisefasen og ville være sammen hele tiden. Splittelsen hadde skjedd gradvis. Han reiste mye. For India var ikke det noen overraskelse. Da hun giftet seg med ham, hadde hun visst at han var ambisiøs. Men sakte, men sikkert endret han seg.

Istedenfor å elske med henne flere ganger i løpet av natten unnskyldte han seg med at han var utslitt. Til slutt begynte Farris å tilbringe de fleste nettene på kontoret sitt.

Da hun prøvde å snakke med ham om det, lukket han seg som den beryktede muslingen.

Hun hadde pintes i ukevis og prøvd å forstå hva hun hadde gjort som skjøv ham unna. Hun hadde tilsynelatende vært den perfekte hustru … blitt med ham til den andre siden av landet for å lage seg et nytt liv. Da de hadde vært kjærester, hadde de ofte snakket om å få barn. Men etter de første månedene i Wyoming, påsto Farris at han ikke hadde det så travelt med å bli far likevel. Han ville ha India for seg selv. Han brukte beskyttelse hver eneste gang, selv når hun hintet om at hun gjerne ville bli gravid.

Forretningsreisene varte lenger og lenger. India ble igjen alene i ukevis av gangen uten jobb, mann eller venner.

Til slutt gikk ekteskapet i stykker. Etter en rekke frustrerende krangler, der India tryglet om svar og Farris ikke forsvarte seg eller forklarte noe som helst, hadde hun fått nok.

Da hun truet med å gå fra ham, hadde han blitt hvit i ansiktet, men rolig. Til sist fløy India tilbake til østkysten. Farris trengte henne ikke lenger og elsket henne ikke. Det var umulig å finne forklaringen på hvorfor han hadde ombestemt seg.

Nå var hun her igjen … og ante ikke hvordan hun skulle klare seg. De hadde vært fra hverandre i fem år. Skilt etter loven. Forholdet var over.

Hvorfor hadde hjertet hennes da nesten banket seg ut av brystet da hun hadde sett ham på hotellet? Hun elsket ham jo ikke lenger.

Den personen som trengte India i dette huset, var Dottie. India skulle gjøre plikten sin. Det måtte ha vært vanskelig for Farris å be om hjelp. Han var en stolt mann.

Det var India som hadde de beste kortene på hånden.

